b'\n_START_ARTICLE_\nKroning\n_START_SECTION_\nKroningsseremonien\n_START_PARAGRAPH_\nKroningsseremoniene er ofte bygd over eldgamle tradisjoner i de land hvor de holdes. Ritualene rundt det at monarken f\xc3\xa5r kronen satt p\xc3\xa5 hodet har variert. Det er vanlig at andre i kongefamilien ogs\xc3\xa5 deltar i seremonien og f\xc3\xa5r kroner satt p\xc3\xa5 hodet. De kongelige mottar vanligvis ogs\xc3\xa5 andre kronregalier, som scepter og rikseple under kroningen. Kongen har ogs\xc3\xa5 ofte avlagt en ed i forbindelse med seremonien. Seremonien har ofte hatt et tydelig religi\xc3\xb8st tilsnitt og den som setter kronen p\xc3\xa5 monarkens hode har gjerne v\xc3\xa6rt en fremtredende religi\xc3\xb8s myndighetsperson, for eksempel en pave eller en biskop. Ofte har salving inng\xc3\xa5tt i ritualet. Noen ganger har den som blir kronet satt kronen p\xc3\xa5 seg selv, slik tilfellet var i Russland og Iran._NEWLINE_De fleste steder har allikevel ikke kroning blitt sett p\xc3\xa5 som noe n\xc3\xb8dvendig. En monark overtar som oftest makten like etter at forgjengeren d\xc3\xb8r og trenger ikke ha gjennomg\xc3\xa5tt kroningsseremonien for \xc3\xa5 kalle seg monark eller utf\xc3\xb8re sine plikter. Kroningsseremonien finner gjerne sted flere m\xc3\xa5neder senere.\n_START_SECTION_\nKongekroninger i Norge\n_START_PARAGRAPH_\nNorges f\xc3\xb8rste kongekroning fant sted i 1163. Da ble Magnus Erlingsson kronet i Bergen av erkebiskop Eystein, etter lange stridigheter om tronen. Magnus var bare 5 \xc3\xa5r gammel, og det var gjennom sin mor, Kristin, datter av kong Sigurd Jorsalfare, Magnus fikk arverett til tronen. Kongemakten ble sikret med kirkens st\xc3\xb8tte. Samtidig fikk kirken styrket sin posisjon ved \xc3\xa5 fremst\xc3\xa5 som premissleverand\xc3\xb8r for konged\xc3\xb8mmet. Den sikret seg viktige garantier gjennom kroningseden, der kong Magnus sverget troskap til paven. Ogs\xc3\xa5 de fire neste kongekroningene foregikk i Bergen.  _NEWLINE_H\xc3\xa5kon Magnusson ble kronet i Oslo i 1299. Da han d\xc3\xb8de uten mannlig arving i 1319, gled Norge gjennom giftem\xc3\xa5l inn i union med Sverige og Danmark. Fra 1397 var Norge, Sverige og Danmark i union under felles konge, Kalmarunionen. Kongene ble stort sett kronet etter tur i de tre landene fram til trippelunionen ble oppl\xc3\xb8st i 1523. Tre kroninger i middelalderen fant sted i Nidarosdomen: 1449 Karl Knutsson Bonde, 1450 Christian I, 1484 Hans. _NEWLINE_Etter innf\xc3\xb8ringen av eneveldet i 1660 ble det ingen flere kroninger i Norge s\xc3\xa5 lenge unionen med Danmark bestod. Da ble en fellesseremoni utf\xc3\xb8rt i K\xc3\xb8benhavn. Eneveldet ga kongen absolutt all makt som \xc2\xabdet ypperste og h\xc3\xb8jeste hovede her p\xc3\xa5 jorden\xc2\xbb. Derfor ble seremonien n\xc3\xa5 endret til et rent salvingsrituale der kongen satte kronen p\xc3\xa5 sitt eget hode. _NEWLINE_I grunnloven av 1814 ble kroning i Nidarosdomen innf\xc3\xb8rt ved lov. Etter at Norge gikk i union med Sverige samme \xc3\xa5r, var skikken slik at kongen f\xc3\xb8rst lot seg krone i Sverige og deretter i Norge. I 1818 fant den f\xc3\xb8rste kroningen i henhold til grunnloven sted, da Karl XIV Johan ble kronet i Nidarosdomen med regaliene som han selv hadde f\xc3\xa5tt laget. Kronprins Oscar fikk ogs\xc3\xa5 p\xc3\xa5 seg en kappe og fikk satt p\xc3\xa5 seg en krone som var utl\xc3\xa5nt fra Sverige. Carl Johans kone Desideria var i Frankrike p\xc3\xa5 det tidspunktet. Senere ble hun kronet i Sverige i en egen seremoni, og det ble gjort forberedelser til at hun skulle krones i Norge, men det ble aldri gjennomf\xc3\xb8rt. Oscar I og Josefine av Leuchtenberg ble ikke kronet som konge og dronning i Norge. I 1860 ble Karl XV og Louise av Nederland kronet, hvilket alts\xc3\xa5 var den f\xc3\xb8rste kroningen av en dronning i Norge p\xc3\xa5 flere hundre \xc3\xa5r. I 1873 ble Oscar II og Sofie kronet. _NEWLINE_Den f\xc3\xb8rste og siste kroningen av en norsk konge etter unionstiden, og den siste kroningen i Norden, fant sted i 1906 da Haakon VII og dronning Maud av Norge ble kronet. I denne seremonien var det statsminister Christian Michelsen som l\xc3\xb8ftet kronen opp fra der den stod og som sammen med biskop Vilhelm Andreas Wexelsen satte den p\xc3\xa5 kongens hode.'